Kotkat kuuntelevat

Kotkat kuuntelevat () on vuonna 1968 ensi-iltansa saanut brittiläis-yhdysvaltalainen toiminta- ja seikkailuelokuva. Toiseen maailmansotaan sijoittuvan elokuvan ohjasi Brian G. Hutton ja käsikirjoitti kirjailija Alistair MacLean. Pääosissa esiintyvät Richard Burton ja Clint Eastwood.

Kotkat kuuntelevat kuvattiin Itävallassa. Stuntmies Yakima Canutt oli second unit -kameraryhmän ohjaaja ja kuvasi suurimman osan toimintakohtauksista. Brittiläinen stuntmies Alf Joint oli Richard Burtonin sijaisnäyttelijä monissa kohtauksissa, kuten taistelussa köysiradan päällä. Palkittu kapellimestari ja säveltäjä Ron Goodwin teki elokuvan musiikin ja Arthur Ibbetson oli pääkuvaaja.

 Juoni 

Elokuva kertoo erikoisjoukkojen majuri John Smithistä eli ”Johann Schmidtistä”, joka saa vaikean tehtävän. Hänen täytyy hakea joukkoineen natsi-Saksan vangiksi joutunut yhdysvaltalainen kenraali, joka jäi natsien armoille hänen lentokoneensa hajottua. Kenraali on viety erään vuoren huipulla olevaan linnakkeeseen Schloß Adleriin (saks. Kotkalinna), jonne vain kotkat pääsevät lentämään. Kaiken kukkuraksi vuori sijaitsee saksalaisten asuttaman kylän liepeillä. Tehtävää vaikeuttaa kaiken lisäksi se, että ryhmään on soluttautunut vieraan vallan agentti, joka yrittää parhaansa mukaan estää joukkion pelastusyrityksiä.

Toisen maailmansodan aikana Britannian tiedustelupalvelu MI6:n upseerit eversti Turner ja amiraali Rolland kokoavat kommandoryhmän vaaralliseen tehtävään vihollislinjojen takana: majuri John Smith, kersantit Harrod ja MacPherson, kapteenit Lee Thomas, Ted Berkeley ja Olaf Christiansen sekä Yhdysvaltain armeijan luutnantti Morris Schaffer. Heidän tehtävänsä on pelastaa amerikkalainen prikaatinkenraali George Carnaby – länsirintaman pääsuunnittelija – jonka saksalaiset ovat vanginneet ja joka on pidätettynä Schloß Adlerissa, vuorenhuipulla sijaitsevassa linnoituksessa Baijerissa, jonne pääsee vain köysirataa pitkin.

Saksalaisiksi sotilaiksi naamioitunut joukkue hyppää laskuvarjolla lähelle linnaa. Harrod löydetään kuolleena niska murtuneena, ja Smith päättelee, että tämä murhattiin. Smith tapaa salaa rakastajattarensa, brittiagentti Mary Ellisonin, mutta pitää tämän osallisuuden salassa miehiltään. Smith ja hänen ryhmänsä soluttautuvat Schloß Adlerin juurella sijaitsevaan kylään, jossa hän tapaa salaisen agentti Heidi Schmidtin, joka on järjestänyt Maryn työskentelemään linnaan. Smith paljastaa Marylle, että britit järjestivät kenraali Carnabyn vangitsemisen ja kenraali on itse asiassa amerikkalainen korpraali Cartwright Jones. Myöhemmin Smith löytää kersantti MacPhersonin kuolleena.

Kun saksalaiset joukot saapuvat etsimään näennäisesti karkureita, Smith päättelee, että hänen ryhmänsä on petetty, ja antautuu välttääkseen ylivoimaisen taistelun. Thomas, Berkeley ja Christiansen viedään linnaan, Smith sekä Schaffer tappavat matkalla vangitsijansa ja pakenevat. He räjäyttävät varustevaraston ja käyttävät sitä seurannutta kaaosta soluttautumiseen linnaan köysirataa pitkin. Linnassa he tapaavat Maryn ja tarkkailevat salaa kun kenraali Rosemeyer ja eversti Kramer kuulustelevat Carnabya linnan ruokasalissa takkatulen ääressä ja esittelevät  tämän kapteeni Thomasille, Berkeleylle ja Christiansenille, jotka paljastuvat saksalaisiksi kaksoisagenteiksi.

Smith ja Schaffer tunkeutuvat sisään ruokasaliin, aseet tähdättyinä. Smith kuitenkin pakottaa Schafferin luovuttamaan aseensa ja paljastaa olevansa majuri Johann Schmidt SS:n tiedusteluosastosta. Hän paljastaa Carnabyn henkilöllisyyden ja väittää, että Thomas, Berkeley ja Christiansen ovat brittitiedustelun MI6-agentteja, jotka esiintyvät saksalaisina vakoojina. Smith antaa todisteen henkilöllisyydestään näyttämällä eversti Kramerille Saksan tärkeimmän vakoojan nimen Britanniassa, joka vahvistaa sen ja yllyttää kaksoisagentit todistamaan identiteettinsä luettelemalla Britanniassa olevien agenttitovereidensa nimet.

Jälkeenpäin Smith paljastaa totuuden: hän uskoi että saksalaiset vakoojat ovat soluttautuneet laajasti Britannian tiedustelupalveluun, MI6 tunnisti kapteeni Thomasin, Berkeleyn ja Christiansenin epäillyiksi ja aloitti tehtävän todistaakseen asian ja saadakseen selville heidän saksalaisen rikoskumppaninsa ja komentajansa henkilöllisyyden. Schaffer ampuu eversti Kramerin ja kenraali Rosemeyerin. Ryhmä ja Carnaby pakenevat ja ottavat Thomasin, Berkeleyn ja Christiansenin vangeiksi.

Hälytyksen soidessa Schaffer asettaa räjähteitä linnan ympärille ja Smith ottaa yhteyden radiolla amiraali Rollandiin ryhmän poiskuljetusta varten. Ryhmä matkustaa köysirata-asemalle uhraten kapteeni Thomasin. Berkeley ja Christiansen pääsevät vapaiksi ja yrittävät pakoa köysirataa pitkin. Smith estää tämän ja tappaa molemmat. Ryhmä tapaa alhaalla Heidi Schmidtin, jonka kanssa he taistelevat tiensä makustaen bussilla lentokentälle ja pakenevat Junkers Ju 52 -kuljetuskoneella, jossa eversti Turner odottaa heitä.

Lentokoneen ollessa ilmassa Smith paljastaa, että eversti Kramer tunnisti eversti Turnerin Saksan huippuvakoojaksi Britanniassa, mikä vahvistaa amiraali Rollandin epäilykset. Turner oli valinnut majuri Smithin johtamaan tehtävää, koska hän uskoi tämän olevan saksalainen kaksoisagentti, tietämättä, että tämä oli työskennellyt salaa Rollandille. Tehtävän onnistumisen varmistamiseksi Smith värväsi salaa Maryn – luotetun liittolaisensa – ja amerikkalaisen luutnantti Schafferin, jolla ei ollut yhteyksiä vakoojien vaarantamaan tiedustelupalvelu MI6:een. Välttääkseen nöyryyttävän sotaoikeuden ja teloituksen eversti Turnerin sallitaan hypätä lentokoneesta. Kun uupuneet ryhmäläiset lentävät kotiin, Schaffer ehdottaa ironisesti, että Smithin seuraava tehtävä olisi "täysbrittiläinen".

 Rooleissa 

 Arvioita 
Video-oppaassa vuodelta 1994 Esko Rautakorpi piti teosta sotaelokuvan ehdottomaan aateliin kuuluvana ja antoi sille neljä tähteä viidestä, mikä vastaa sanallista arviota ”erinomainen”.

 Muuta 
Brittiläinen heavy metal -yhtye Iron Maiden on tehnyt elokuvaan perustuvan kappaleen ”Where Eagles Dare” vuonna 1983 julkaistulle Piece of Mind - albumilleen. 

 Lähteet 

 Aiheesta muualla 


Luokka:Brittiläiset toimintaelokuvat
Luokka:Yhdysvaltalaiset toimintaelokuvat
Luokka:Toiseen maailmansotaan pohjautuvat elokuvat
Luokka:Brian G. Huttonin ohjaamat elokuvat
Luokka:Vuoden 1968 brittiläiset elokuvat
Luokka:Vuoden 1968 yhdysvaltalaiset elokuvat
Luokka:Brittiläiset seikkailuelokuvat
Luokka:Yhdysvaltalaiset seikkailuelokuvat